

SESSIÓ EXTRAORDINÀRIA, 11 DE MARÇ DE 2011, 22:30 HORES

A Colldejou, essent les 22:30 hores del dia onze de març de dos mil onze, se celebra sessió extraordinària al Salo de Plens de l’Ajuntament de Colldejou.

ASSISTENTS:

Alcalde:	Marcel Salsench Escoda
		
Regidors:	Jordi Sierra Salsench
		Francisco Moreno Fernandez
		Joan Llorens Rofes

Secretari:	Mario Rofes Salsench

ORDRE DEL DIA:

01.- Actuacions al Pou de Massanes.
02.- Arrendament Hotel vacant. Proposta nova adjudicació.
03.- III Open Raid Cambrils. Sol·licitud d’autorització.
04.- Altres punts.

01.- Actuacions al Pou de Massanes.

El Secretari informa al Ple de la carta rebuda del Gerent de l’Agència Catalana de l’Aigua amb relació a la sol·licitud d’assistència tècnica i econòmica formulada a aquest ens per la reparació del pou de Massanes. En la mateixa s’ofereix per part de l’ACA el suport tècnic i l’assessorament que calgui, si be es desestima la possibilitat d’atorgar un ajut econòmic per manca de disponibilitat pressupostària.

El Sr. Alcalde informa que s’ha rebut el pressupost de l’empresa GARTRASA de Cambrils per la neteja, reparació i entubació del pou. El seu import aproximat és de 31.795,80 €, i diem aproximat perquè en el mateix s’ha contemplat una partida de deu jornades de neteja i reparació del sondeig, que poden fer variar molt el cost final de l’actuació. La canonada que inclou aquest pressupost és amb acer inoxidable, tal i com van recomanar els tècnics de l’ACA i la pròpia empresa perforadora.

El Sr. Jordi Sierra considera que aquest preu és molt car i proposa que es demani un altre pressupost a un altra empresa. El Sr. Alcalde comenta al respecte que per part de l’ACA es va demanar preu a l’empresa que va fer el pou, Catalana de Perforacions i encara és molt més cara que aquesta, perquè tot i que no s’ha presentat al Ple, el seu pressupost pujava la quantitat de 71.000 € aproximadament.

Després d’un breu debat sobre aquest assumpte, definitivament s’acorda acceptar el pressupost de l’empresa GARTRASA, juntament amb el de Bombes Mont-roig pel que fa a la instal·lació de les bombes i circuits elèctrics, i que ja es va presentar en un Ple anterior.

També s’informa que durant la propera setmana els tècnics de l’ACA s’encarregaran de redactar la Memòria Valorada pel que fa a l’actuació de neteja i entubat del pou, a fi de poder sol·licitar el més aviat millor l’ajut corresponent a la Diputació de Tarragona a l’empara de les Bases d’ajuts excepcionals d’aquest any 2011. Pel  que 



fa a la resta d’actuació de instal·lació dels equips de bombeig, un cop es redacti la Memòria, se sol·licitarà un canvi d’actuació del PAM 2011 a la mateixa Diputació.

02.- Arrendament Hotel vacant. Proposta nova adjudicació.

El Sr. Alcalde informa al Ple que l’actual arrendatari de l’Hotel, Hospedes SL, ha manifestat la voluntat de rescindir en contracte vigent el més aviat possible, per motius personals que li impedeixen seguir amb l’activitat. Com a conseqüència dons d’aquestes circumstàncies el Sr. Alcalde manifesta la necessitat de dur a terme la convocatòria de concurs urgentment, per lo que s’han iniciat els tràmits de l’expedient administratiu així com la redacció del  Plec de Clàusules Administratives,  que  han  de  regir  el concurs per l’adjudicació del contracte d’arrendament de l’establiment hoteler municipal de Colldejou. També comenta el Sr. Alcalde que els propers dies l’arrendatari lliurarà una llista de tots els materials que ha aportat ell a l’hotel i que no es van finançar amb l’aportació inicial de l’Ajuntament, a part de la llista dels paraments de bar i restaurant i habitacions susceptible de ser traspassat als nous arrendataris així com el nom i la Web de l’establiment.

El Sr. Jordi Sierra comenta que la llista de paraments  considera que no cal que s’aporti a l’Ajuntament, ja que això és un assumpte que en tot cas hauran de tractar els dos arrendataris sortint i entrant. 
El Sr. Xavier Ferré també hi està d’acord. 
El Sr. Alcalde comenta que aquest llistat de paraments és tan sols a efectes d’informació per als futurs interessats. 
El Sr. Sierra es referma en el sentit de que a l’Ajuntament tan sols li ha d’interessar que l’arrendatari sortint doni compte de lo inventariat que pertany a l’Ajuntament, i que amb relació al llistat de materials que ells han aportat a l’establiment, com a molt a l’Ajuntament li podria interessar els aparells d’aire condicionat, sempre i quant el preu sigui l’adient. 

S’entaula un breu debat sobre aquest assumpte que en tot cas no afecta a les directrius marcades en el Plec de Clàusules proposat, el qual es sotmet a la consideració del Ple per la seva aprovació, del contingut del qual cal destacar els següents punts:

L’Ajuntament inclourà dintre de l’arrendament els equipaments bàsics de l’edifici que s’inclouen en l’inventari que es va lliurar l’any 1988 amb motiu de l’obertura de l’establiment: aparells  de  la  cuina,  paraments de les habitacions mobiliaris del bar i restaurant així com aquells altres elements que constem a l’inventari . No s’hi inclou els paraments d’explotació de les instal·lacions (coberteria, vaixelles, cristalleries, roba de llits, tovalles i altres paraments de restaurant i decoració), que aniran a càrrec de l’arrendatari.

El preu del contracte s’estableix en 1.500 € anuals mes l’IVA vigent i el termini del contracte serà de dos anys, prorrogables. També s’estableix una garantia definitiva equivalent a un any d’arrendament mitjançant aval bancari. El termini per presentar proposicions serà de 15 dies des de l’endemà de la publicació del corresponent anunci al Butlletí Oficial de la Província. El tràmit d’adjudicació serà per urgència, el procediment serà obert i la forma d’adjudicació per concurs, igual com es va fer l’any 2008.

Trobat conforme pels senyors regidors, és aprovat inicialment el plec de clàusules administratives esmentat, acordant-se sotmetre’l al tràmit d’exposició pública pel període  de 15 dies, atesa la urgència decretada en el procediment, comptats des del  dia  següent a  la  publicació de  l’anunci al  Butlletí Oficial  de  la  Província  de 


Tarragona, durant els quals els interessats podran formular les al·legacions que s’estimin adients, entenent-se definitivament aprovat sense cap més tràmit si no se’n formula cap.

Simultàniament s’acorda convocar concurs públic obert per l’adjudicació del contracte,  si be aquesta se suspendrà si es formulessin al·legacions contra el Plec de Clàusules. El termini de presentació de proposicions serà de 15 dies a partir de la publicació de l’anunci al BOP.

03.- III Open Raid Cambrils. Sol·licitud d’autorització.

El Sr. Joan Carbonell, en representació de l’entitat Agrupació Cultural de Vila-seca i com a responsable de la organització del III Open Raid Cambrils, exposa que el proper dia 2 d’abril de 2011 es durà a terme aquest esdeveniment esportiu que combina la cursa a peu i la bicicleta de muntanya. La organització ha previst un recorregut de cinc sectors, un d’ells que afecta al nostre municipi, on està previst la progressió amb BTT i a peu, així com un petit avituallament. Per aquest motiu es sol·licita que sigui permès el pas dels equips per les pistes i camins del nostre terme municipal amb el següent itinerari:

· BTT: per Coll del Guix (camí per GR7 i retorn per la Font del Bullidor).
· Trekking:  per colls i cims de la Serra de Llaveria. 

També es demana un espai per fer l’avituallament i transició, d’uns 100 m2, lloc on els corredors deixen les bicicletes i marxen a fer el trekking, i que al seu parer podria ser la plaça de l’Ajuntament. L’horari previst de la cursa serà de les 12 fins les 5 de la tarda.

El Ple acorda autoritzar la prova i destinar la plaça de l’Ajuntament com a zona d’avituallament i transició.

04.- Altres punts.

El Sr. Alcalde comenta que també pel proper dia 21 de maig de 2011 està previst una cursa de muntanya que organitzen una colla de Vandellòs i que està previst que passin per la Serra de Llaberia, Coll del Guix, el poble i desprès direcció a Pratdip, encara per determinar.

No havent-hi més punts a tractar, a les 23:10 hores es dona per acabada la sessió, de la qual s’aixeca aquesta acta que signen els assistents i jo, el Secretari, que certifico.

